L-Oppożizzjoni Nazzjonalista ppreżentat mozzjoni lill-Ispeaker tal-Kamra Anġlu Farrugia fejn talbet għar-riżenja tal-Ministru tal-Intern u s-Sigurtà Nazzjonali Manwel Mallia. Il-mozzjoni ppreżentata mill-Viċi Kap Nazzjonalista Mario de Marco talbet li l-Kamra tar-Rappreżentanti tiċċensura bis-saħħa l-aġir tal-Ministru Mallia u tiddikjara l-isfiduċja tagħha fih. Il-mozzjoni talbet ukoll lill-Prim Ministru biex minnufih jesiġi r-riżenja ta’ Dr Mallia u fin-nuqqas li dan iseħħ, ikeċċih minn ministru. Dr de Marco appella lid-deputati kollha tal-Kamra biex jivvotaw favur din il-mozzjoni. L-Ispeaker tal-Kamra qal li kull mozzjoni li titressaq titniżżel immedjatament fil-ktieb tal-mozzjonijiet biex tinstab data meta tiġi diskussa.